LV Eiropas Savienības Oficiālais Vēstnesis C 39/5

KOMISIJAS PAZIŅOJUMS ATBILSTĪGI PADOMES REGULAS (EEK) Nr. 2408/92 4. PANTA 1. PUNKTA A) APAKŠPUNKTAM

Īrijas veiktā sabiedrisko pakalpojumu sniegšanas saistību pārskatīšana attiecībā uz regulāro gaisa satiksmi starp Keriju (Kerry) un Dublinu

(2005/C 39/05)

(Dokuments attiecas uz EEZ)

1. Īrija ir nolēmusi pārskatīt sabiedrisko pakalpojumu sniegšanas saistības, kas publicētas 2002. gada 15. martaEiropas Kopienu Oficiālajā Vēstnesī C 66/04, atbilstīgi 1992. gada 23. jūlija Padomes Regulas (EEK) Nr. 2408/92 par Kopienas aviosabiedrību piekļuvi Kopienas iekšējiem gaisa ceļiem 4. panta 1. punkta a) apakšpunktam attiecībā uz regulāro gaisa satiksmi, sākot no 2005. gada 22. jūlija, maršrutā Kerija (Kerry)-Dublina.

2. Sabiedrisko pakalpojumu sniegšanas saistības ir šādas:

2.1. Minimālais reisu biežums un sēdvietu skaits:

(a) Pakalpojumu sniegšanas biežumam jābūt vismaz trim lidojumiem turp atpakaļ ik dienas 7 dienas nedēļā.

(b) Katru dienu, sākot no pirmdienas līdz svētdienai, minimālajam sēdvietu skaitam, lidojot no Kerijas (Kerry) uz Dublinu un atpakaļ, jābūt 135 (t.i. vismaz 270 sēdvietām abos virzienos).

Minētās prasības ir spēkā katru gadu visa gada garumā.

2.2. Izmantojamo lidaparātu veids:

(a) Pakalpojumi jāsniedz ar hermētisku lidaparātu, kurā ir vismaz 30 pasažieru sēdvietas.

(b) Pārvadātājiem jāpievērš uzmanība tehniskajiem un darbības nosacījumiem, kas jāievēro šajās lidostās. Sīkākai informācijai lūdzam sazināties ar Airports Division, Department of Transport, 44 Kildare Street, Dublin 2, Mr Liam Keogh Tālr: (353-1) 604 15 94, Fakss: (353-1) 604 16 81, e-pasts: Liamkeogh@transport.ie

(c) Pārvadājumi tiks veikti uz lidlaukiem, kas atrodas Īrijas Aviācijas iestādes jurisdikcijā.

2.3. Grafiki:

Darbdienās – no pirmdienas līdz piektdienai – lidojuma grafikā jābūt agram rīta reisam no Kerijas (Kerry) uz Dublinu un vēlam vakara reisam no Dublinas uz Keriju (Kerry), lai sniegtu pasažieriem, tai skaitā pasažieriem, kas devušies komandējumā, iespēju veikt lidojumu turp atpakaļ vienas dienas laikā. Šī prasība ir spēkā katru gadu visa gada garumā.

2.4. Aviobiļešu cenas:

(a) Var piemērot aviobiļešu cenu intervālu, ievērojot šādus noteikumus: (i) vismaz 80 % sēdvietu dienā, lidojot abos virzienos no Kerijas (Kerry) uz Dublinu un atpakaļ, maksimālā aviobiļetes cena ir 75 euro vienā virzienā, (ii) uz pārējām sēdvietām, kas paredzētas minimālajā sēdvietu skaitā katrā virzienā šajā maršrutā neattiecas nekādi aviobiļešu cenu ierobežojumi.

(b) Ja notiek pārmērīga un neparedzēta izmaksu faktoru celšanās, kas ietekmē pakalpojumu sniegšanu maršrutos un par ko pārvadātājs nav atbildīgs, (a) (i) minētās aviobiļešu cenas var paaugstināt reizi gadā, pirms tam saņemot transporta ministra piekrišanu. Par jauno aviobiļešu cenu (cenām) paziņo pārvadātājam, kas sniedz pakalpojumus, un tā stājas spēkā tikai pēc tās paziņošanas Eiropas Komisijai un publicēšanas Eiropas Kopienu Oficiālajā Vēstnesī.

2.5. Biļešu pārdošana uz lidojumiem:

Biļetes uz lidojumiem jāpārdod, izmantojot vismaz vienu datorizētu vietu rezervēšanas sistēmu. Pārvadātājam vajadzēs izplatīt cenas pakalpojumiem, uz kuriem attiecas sabiedrisko pakalpojumu sniegšanas saistības, izmantojot kādu no galvenajām globālās izplatīšanas sistēmām (GDS) vai starptautiski atzītu interneta rezervēšanas sistēmu vai kādu no lielākajām ceļojumu mājas lapām.

2.6. Nepārtraukta un droša pakalpojumu sniegšana:

(a) Izņemot force majeure gadījumus, to lidojumu skaits, kas atcelti uz pārvadātāju tieši attiecināmu iemeslu dēļ, nedrīkst pārsniegt 2 % no noteiktā minimālā ikgadējā lidojumu skaita.

(b) Izņemot force majeure gadījumus, to lidojumu skaits, kas aizkavēti vairāk nekā par 30 minūtēm uz pārvadātāju tieši attiecināmu iemeslu dēļ, nedrīkst pārsniegt 20 % no noteiktā minimālā ikgadējā lidojumu skaita.